PEJABAT MENTERI KEMENTERIAN WILAYAH PERSEKUTUAN Blok 2, Menara Seri Wilayah, Presint 2, 62100 Putrajaya Tel: 03-8000 8000 Faks: 03-8889 7957 Laman web: KENYATAAN MEDIA KWP PANJANGKAN BANTUAN UNTUK OPERASI BANJIR DI LUAR KAWASAN WILAYAH PERSEKUTUAN KUALA LUMPUR, 22 Disember 2021-- Saya ingin menarik perhatian mengenai dakwaan di laman sosial bahawa Kementerian Wilayah Persekutuan (KWP) melalui agensi di bawahnya hanya bertindak menghulurkan bantuan selepas empat hari kejadian banjir menimpa negeri jiran iaitu Selangor. Ingin saya tegaskan bahawa Kuala Lumpur juga berhadapan dengan kejadian banjir buruk dan tanah runtuh akibat hujan lebat berterusan, di mana Dewan Bandaraya Kuala Lumpur (DBKL) terlibat dengan kerja-kerja operasi membantu, menyelamat dan membersih kawasan- kawasan yang terkesan dengan bencana banjir di ibu kota. KWP sentiasa memastikan pengurusan banjir di Kuala Lumpur berada dalam keadaan yang terbaik namun dalam masa sama, KWP tetap tidak lupa untuk menyumbang tenaga dengan membantu sahabat-sahabat warga kota iaitu mangsa banjir di luar Wilayah Persekutuan. Walaupun begitu, operasi bantuan KWP melalui DBKL di luar Wilayah Persekutuan telah bermula pada 19 Disember 2021 manakala melalui Perbadanan Putrajaya (PPj) pula, mereka telah mula turun memberi bantuan di kawasan-kawasan yang terlibat dengan banjir sejak 18 Disember lagi. DBKL telah menghantar bantuan di kawasan Kampung Baru Hicom, Seksyen 26 Shah Alam pada 19 Disember dan Taman Sri Muda, Seksyen 25 Shah Alam pada 20 Disember. Sejak 19 Disember sehingga hari ini, DBKL telah mengerahkan seramai 121 orang anggota daripada Jabatan Penguatkuasaan DBKL dan Jabatan dalaman DBKL yang lain. Selain itu DBKL juga telah menyediakan sebuah unit 'resque tender', sebuah unit bot penyelamat, sebuah trak 'pick-up', dua buah lori, lima buah van, dua buah kereta jenis X70, sebuah kereta jenis Preve, sebuah treller dan tiga buah lori jenis 'open lorry' di kawasan terbabit. DBKL juga telah menyediakan enam buah tandas bergerak bersama dengan sebuah tangki air.
Antara tindakan dan bantuan yang disalurkan adalah menyelamatkan 57 orang mangsa yang terkandas di kawasan banjir dan memindahkan mereka di kawasan yang selamat. Selain itu anggota penyelamat daripada DBKL juga membantu mengagihkan makanan kepada mangsa- mangsa banjir hasil sumbangan daripada syarikat KK Mart dan juga pertubuhan-pertubuhan bukan kerajaan (NGO) yang bersama-sama membantu meringankan beban mangsa-mangsa banjir yang terlibat. PPj pula manakala telah menggerakkan sebuah bot utiliti di Kampung Sungai Serai, Hulu Langat dan tiga unit 'Sailing Optimis' untuk penghantaran keperluan makanan di Taman Baiduri, Dengkil sejak 18 Disember. Pada 20 Disember pula, PPj menggerakkan misi membantu mangsa banjir di sekitar Mukim Labu, Dengkil dan Kampung Olak Lampik, Kuala Langat. Semalam, bantuan diteruskan lagi dengan PPj menggerakkan 50 anggota dan sukarelawan bagi melaksanakan kerja-kerja pembersihan serta bantuan ke Kampung Labu Lanjut, Sepang, yang bermula hari ini. PPj juga menyediakan dua buah lori, dua buah lori tangki, 15 kenderaan pacuan empat roda, sebuah jentolak, peralatan pembersihan seperti 15 unit water jet, tiga unit pam air, satu generator set dan empat tong sampah 'roro' bagi tujuan tersebut. Kerja-kerja tertumpu kepada pembersihan kemudahan awam seperti surau An Nur Desa RTB, masjid, balai raya mini serta taman permainan kanak-kanak di taman di sekitar Kampung Baru Lanjut iaitu di Taman Dataran Abadi, Kampung Baru Lanjut, Taman Salak Pekerti, Taman Salak Budi, Taman Indah Puteri, Taman Salak Kasturi, Taman Intan Baiduri, Perumahan Haji Malik dan Taman Salak Lestari. Untuk misi bantuan di Sepang ini, ia turut dibantu oleh pelbagai agensi antaranya Pejabat Daerah dan Tanah Sepang, Majlis Perbandaran Sepang, Angkatan Pertahanan Awam Malaysia (APM) dan Jabatan Bomba dan Penyelamat Malaysia. KWP melalui agensi-agensinya atas dasar keprihatinan dan kebersamaan, komited untuk menghulurkan tenaga, bantuan dan sumbangan serta sentiasa meningkatkan bantuan dari masa ke semasa meskipun negeri tersebut bukan di bawah tanggungjawab kementerian ini. KWP juga terus melakukan pemantauan secara berkala di kawasan-kawasan yang keadaan banjir semakin baik dan bantuan bakul makanan akan terus diedarkan kepada penduduk yang terjejas. DATO' SERI DR. SHAHIDAN BIN KASSIM Menteri Wilayah Persekutuan 22 Disember 2021